江北區 (寧波)

江北區係中華人民共和國浙江省寧波市嘅區。面積208km²，2011年人口24萬。江北係寧波三個舊城區中面積最大嗰個，位於寧波市西北部，因為喺甬江、姚江北岸所以嗌江北區。佢亦係寧波文化重地，有千年古鎮慈城、寧波開埠形成嘅寧波外灘。

史 
春秋戰國時期屬越國，周元王四年越王句踐喺姚江北岸嘅城山渡起句章城，寧波境內第一次有城邑。後來楚國滅越，呢度變成楚國地方。
秦王二十五年實行郡縣制，呢度屬會稽郡句章縣，縣治句章城。直到唐武德四年句章縣廢除，呢度先歸鄞州，後歸鄮縣。
唐開元二十六年鄮縣分解出三個縣，江北地方分屬鄮、慈溪兩縣。元和四年鄮縣甬江口部分分做望海鎮；五代梁開平三年鄮縣改爲鄞縣、望海鎮改為靜海鎮兼再設個望海縣，第二年望海改名爲定海縣。之後江北一直分屬定海、鄞、慈溪三縣。
淸康熙二十六年定海改名爲鎮海。鴉片戰爭後，寧波係五口通商之一，道光二十四年寧波開埠，江北嘅外灘指定爲「外人居留地」。民國十六年鄞縣城區、近郊劃做寧波市，民國二十年一月撤銷寧波市，啲地又歸返鄞縣。江北又係畀鎮海、鄞、慈溪三縣分治。
1949年11月3號成立江北區公所，遞年6月後撤銷；1951年5月成立江北區，1956年2月撤銷，街道直屬市府。1958年設江北街道，1969年12月恢復爲區。1984年郊區併入江北區。

轄區 
江北區轄7條街道、1個鎮。
街道：中馬街道、白沙街道、孔浦街道、文教街道、甬江街道、莊橋街道、洪塘街道
鎮：慈城鎮

寧波政區